Næsten 1000 fans fra Aalborg havde taget turen til Ceres Park i Aarhus, og de havde en noget speciel hilsen med. - I kan ikke fyre jer ud af egen inkompetence. Pilen peger på IAO (Inge André Olsen, red.)  og bestyrelsen, stod der på banneret, som fansene holdt op fra tribunen. De fremmødte fans var næppe mere tilfredse efter kampen. I anden halvleg faldt AaB helt fra hinanden og indkasserede et nederlag på 1-3. Hamrén-effekt udeblev Kampen var Erik Hamréns første i trænersædet for AaB siden mesterskabssæsonen i 2008, og svenskeren havde som noget nyt valgt at lægge AaB-anfører Lucas Andersen på toppen. Anføreren fik AaB's første store chance, men helt fri i feltet “trådte” han i bolden, og chacen løb derfor ud i sandet. AaB spillede en fornuftig første halvleg, Allan Sousa havde også en god mulighed for at bringe de bolsjestribede i front, men AGF-keeperen Jesper Hansen kunne nemt redde den lidt sløsede afslutning. AGF havde også et par farlige forsøg, men første halvleg forblev målløs. Det samme kunne man langt fra sige om anden halvleg. Først blev det 1-0, så 2-0 og dernæst 3-0, før AaB fik sat en stopper for målfesten. Efter 76 minutter fik unge Jeppe Pedersen pyntet på resultatet med sin første Superliga-scoring, da han sparkede bolden ind bag Jesper Hansen i AGF-målet. Efter scoringen formåede AaB aldrig for alvor at true AGF, og dermed endte kampen 1-3.

Referat:
Et tandløst AaB-hold måtte lørdag se sig slået af AGF i Erik Hamréns comeback-kamp.